b'\n_START_ARTICLE_\nBahlul Xah Lodi\n_START_SECTION_\nJoventut\n_START_PARAGRAPH_\nL\'11 o el 14 de novembre de 1405 Sayyid Khidr Khan es va erigir en sobir\xc3\xa0 al Panjab i Multan (abans de dominar Delhi el 1414) i l\'afgan\xc3\xa8s Sultan Shah Lodi (tamb\xc3\xa9 Islam Khan) fou nomenar governador de Sirhind, disposant d\'un fort contingent de 12.000 homes la major part de la seva pr\xc3\xb2pia tribu; el germ\xc3\xa0 de Sultan Shah Lodi, Malik Kala, es va casar amb una neboda filla de Sultan Shah i va rebre en feu Dawrala (a la regi\xc3\xb3 de Sirhind) i es va posar al servei de Nasir Khan que havia estat nomenat governador de Multan per Khidr Khan. Malik Kala va tenir en aquest temps (l\'any no se sap) un fill que va portar el nom de Bahlul khan._NEWLINE_Malik Kala va morir en una batalla contra els niyazis, emigrants a la vall de l\'Indus, i el seu jove fill fou criat per Malik Sultan Shah Lodi a Sirhind que el va casar amb la seva filla Shams Khatun. De jove es va dedicar al comer\xc3\xa7 de cavalls i va arribar a vendre els millors al sult\xc3\xa0 Sayyid Muh\xc3\xa0mmad-Xah (1435-1445) i en pagament li fou concedida una pargana en jagir i se li va donar el t\xc3\xadtol d\'amir. Es diu que un dia va anar a Samana i va visitar junt amb dos companys al sant\xc3\xb3 local Sayyid Abban; aquest va demanar 2000 tankes a canvi del tron de Delhi; nom\xc3\xa9s en tenia 1300 que les va posar i se li van acceptar i el va declarar futur sobir\xc3\xa0 de Delhi.\n_START_SECTION_\nGovern de Sirhind\n_START_PARAGRAPH_\nA la mort de Sultan Shah Lodi (mar\xc3\xa7 de 1413), aquest havia designat hereu a Bahlul en prefer\xc3\xa8ncia al seu fill gran Kutb Khan, i la mil\xc3\xadcia afganesa es va dividir entre tres pretendents: Kutb Khan, Malik Firuz (germ\xc3\xa0 de Sultan Shah Lodi) i Bahlul. Firuz va donar suport a Bahlul mentre Kutb Khan rebia el suport de Sayyid Muh\xc3\xa0mmad-Xah; aquest darrer va enviar un ex\xc3\xa8rcit manat pel seu wazir Malik Sikandar Tuhfa i per Jasrath Khokar per expulsar a Bahlul de Sirhind; els afganesos foren derrotats i Bahlul va fugir a les muntanyes, mentre Malik Firuz fou fet presoner i el seu fill Malik Shahin Khan va morir en combat. Quan Jasrath va retornar al Panjab, Bahlul va reagrupar al seu ex\xc3\xa8rcit dispersat i Malik Firuz al mateix temps va aconseguir fugir de Delhi i reunir-se amb el seu nebot. El 1436 les forces reunides de Bahlul i Firuz van recuperar Sirhind. El sult\xc3\xa0 va enviar llavors un ex\xc3\xa8rcit sota el comandament del seu oficial Hadjdji Shudani conegut com a Husam Khan, per\xc3\xb2 fou derrotat a Kara (lloc no identificar proper a Khidrabad Sadhura, i que podria ser Kharar al districte d\'Ambala). Husam Khan es va retirar a Delhi i Bahlul es va apoderar de part del Panjab incloent Lahore._NEWLINE_Quan el sult\xc3\xa0 de Malwa Mahmud Shah I va envair el territori del sultanat de Delhi el 1440, el sult\xc3\xa0 Sayyid Muh\xc3\xa0mmad-Xah li va demanar ajut i Bahlul va acceptar a canvi que el wazir Husam Khan fos substitu\xc3\xaft pel seu propi recomanat, Hamid Khan. El sult\xc3\xa0 s\'hi va avindre i va fer matar a Husam Khan. Llavors Bahlul es va incorporar a l\'ex\xc3\xa8rcit imperial amb 8000 milicians afganesos, junt a 20.000 soldats imperials a cavall. Va estar llest a la batalla i va derrotar les forces de Malwa, i el sult\xc3\xa0 de Malwa va demanar la pau i es va retirar r\xc3\xa0pid cap a la seva capital Mandu on havia esclatat una revolta i el sult\xc3\xa0 Ahmad del Gujarat estava envaint el pa\xc3\xads. L\'ex\xc3\xa8rcit de Malwa en retirada fou atacat per Bahlul i el sult\xc3\xa0 li va donar a aquest el t\xc3\xadtol de Khan-i-Khanan i li va recon\xc3\xa8ixer els territoris que ja ocupava al Panjab incloent Lahore i Dipalpur._NEWLINE_Tot seguit es va revoltar contra Sayyid Muh\xc3\xa0mmad-Xah i es va annexionar Sunam, Hisar Firuza i altres regions del Panjab. Fins a dues vegades va provar d\'ocupar Delhi sense \xc3\xa8xit, la primera el 1443 i la segona el 1447 durant el regant de Sayyid Al\xc3\xa0-ad-Din \xc3\x80lam-Xah (1445-1451). Al\xc3\xa0-ad-Din era un sult\xc3\xa0 feble que de fet nom\xc3\xa9s governava a una trentena de km a l\'entorn de Delhi (la dita "Dihli ta Palam badshahi Sha Alam" = "L\'autoritat d\'\xc3\x80lam Xah s\'est\xc3\xa9n de Delhi a Palam", es va fer famosa). El sulta va decidir executar al seu wazir Hamid Khan que assabentat, va fugir a Badaun i despr\xc3\xa9s es va apoderar del palau de Delhi (1448), mentre el sult\xc3\xa0 fugia a Badaun. Mahmud Shah Sharki de Jaunpur va reclamar el tron de Delhi al\xc2\xb7legant que el sult\xc3\xa0 Sayyid Al\xc3\xa0-ad-Din \xc3\x80lam-Xah era el germ\xc3\xa0 de la seva dona. Hamid Khan es va veure en posici\xc3\xb3 d\xc3\xa8bil a causa de les maniobres del sult\xc3\xa0 i de l\'hostilitat de part de la noblesa de Delhi, i va cridar a Bahlul Lodi de Sirhind. Bahlul va anar a Delhi, per\xc3\xb2 h\xc3\xa0bilment va refusar assolir el govern perqu\xc3\xa8 es va adonar que les circumst\xc3\xa0ncies no eren favorables.\n_START_SECTION_\nSult\xc3\xa0 de Delhi\n_START_PARAGRAPH_\nDos anys despr\xc3\xa9s va ordenar al seu cos\xc3\xad i cunyat Kutb Khan Lodi (amb el qual s\'havia reconciliat feia temps) l\'arrest d\'Hamid Khan, del que no es fiava, i va proposar pel tron a Sayyid Al\xc3\xa0-ad-Din \xc3\x80lam-Xah, per\xc3\xb2 aquest va abdicar a favor de Bahlul preferint viure una vida f\xc3\xa0cil allunyat del poder a Badaun on va restar fins a la seva mort el juliol del 1478. Aix\xc3\xad Bahlul va pujar al tron de Delhi el 19 d\'abril de 1451 amb el t\xc3\xadtol d\'Abu l-Muzaffar Bahlul Shah. Kutb Khan Lodi per orde de Bahlul va enverinar a Hamid Khan poc despr\xc3\xa9s. Per\xc3\xb2 els nobles de Delhi eren contraris quasi tots als clans nobles afganesos (lodis, nuhanis, farmulis i sarwanis, dels quals Bahlul es considerava com un "primus inter pares"), i la reina Bibi Raji, van cridar a Mahmud Shah Sharki per assolir el poder (1452)._NEWLINE_Aquest va reunir un ex\xc3\xa8rcit amb 170.0000 homes la major part cavallers (i amb 1800 elefants) i va avan\xc3\xa7ar fins a la capital Delhi que va atacar. Delhi fou defensada per Khwadja Bayazid, fill de Bahlul Lodi, el qual estava a Dipalpur, i que va retornar r\xc3\xa0pidament amb set mil homes; Mahmud, assabentat de l\'arribada de Bahlul, va enviar 30.000 homes i 30 elefants manats per Darya Khan Lodi i Fath Khan Harawi que es van lliurar batalla a Narela (a uns 30\xc2\xa0km al nord de Delhi); Darya Khan, que era tamb\xc3\xa9 afgan\xc3\xa8s lodi com Bahlul, va ser guanyat a la causa d\'aquest per Sayyid Shams al-Din, i va desertar, desmoralitzant a l\'ex\xc3\xa8rcit de Mahmud que tot i ser superior num\xc3\xa8ricament fou derrotat. Fath Khan fou fet presoner i executat. Mahmud Shah es va haver de retirar cap a Juanpur. Bahlul llavors va decidir estendre els seus territoris i va ocupar Rapri i Etawah; en aquesta ciutat es van enfrontar altre cop els dos ex\xc3\xa8rcits (856 de l\'h\xc3\xa8gira, 1452/1453) sense un guanyador clar; aix\xc3\xb2 va impulsar la pau ajustada per la mediaci\xc3\xb3 d\'un costat de Kutb Khan, el cos\xc3\xad i cunyat de Bahlul Lodi, i de l\'altra de Ray Pratan, senyor de Bhongaon i Kampil. Bahlul havia de retornar el sets elefants que havia capturat a Narela i els dos estats conservarien els seus territoris dins els l\xc3\xadmits que tenien en temps d\'Ibrahim Shah Sharki i de Sayyid Mubarak-Xah (1421-1435) excepte Shamsabad que seria cedida a Bahlul._NEWLINE_El 1456 o inicis del 1457 es va reprendre la lluita entre Jaunpur i Delhi quan el governador x\xc3\xa0rquida de Shamsabad, Djawna Khan, va refusar entregar la ciutat a Bahlul tal com s\'havia pactat. La ciutat fou ocupada per la for\xc3\xa7a i en fou nomenat governador Ray Karan. Mahmud va anar en ajut de Djawna Khan i fou atacat de nit per Kutb Khan i Darya Khan, per\xc3\xb2 foren derrotats i el primer fet presoner. Bahlul, afligit per aquesta not\xc3\xadcia, va reunir forces i va marxar en persona contra Mahmud per\xc3\xb2 aquest es va posar malalt i va morir abans de cap enfrontament (1458). El va succeir el seu fill Muhammad Shah Bhikan Khan conegut com a Muhammad Shah Sharki que va recon\xc3\xa8ixer la possessi\xc3\xb3 de Shamsabad a Bahlul, per\xc3\xb2 va mantenir la mobilitzaci\xc3\xb3 de l\'ex\xc3\xa8rcit. Foren les seves pr\xc3\xb2pies tropes el que el van matar i va pujar al tron Husayn Shah Sharki que va signar una treva amb Bahlul Shah Lodi._NEWLINE_La seva reina principal Malika-i Djahan Bibi Khumza, filla de l\'antic sult\xc3\xa0 de Delhi Sayyid Ala al-Din Alam Shah (1445-1451) el pressionava per atacar Delhi i restablir el poder de la seva nissaga i el 1473, aprofitant que Bahlul estava en campanya al Panjab, va envair el seu territori. L\'ex\xc3\xa8rcit de Delhi era inferior i Bahlul Shah Lodi va demanar la pau que li fou refusada; per\xc3\xb2 l\'ex\xc3\xa8rcit de Jaunpur va patir diverses derrotes i finalment Husayn Shah va haver de fugir per cames per salvar la vida i el seu harem incloent al reina principal va caure en mans de Bahlul._NEWLINE_En revenja Husayn Shah Sharki, despr\xc3\xa9s de reorganitzar les seves forces, va atacar Etawah governada per Kutb Khan Lodi cos\xc3\xad i cunyat de Bahlul (1474) per\xc3\xb2 fou altre cop derrotat. Un nou intent poc despr\xc3\xa9s va tenir el mateix resultat. Despr\xc3\xa9s d\'un temps de pau, va tornar a entrar en guerra amb Delhi (1479), i finalment va aconseguir vencer als Lodis, per\xc3\xb2 quan es retirava despr\xc3\xa9s de la victoria, fou atacat per Bahlul pel darrere i fou derrotat, havent de cedir per ajustar la pau Kanli, Patiala i altres viles del Doab. Hysaun Shah Sharki va reorganitzar altre cop les seves forces durant la pau que va seguir, i va reprendre la guerra el 1486 lliurant la decisiva batalla de Sunhar al districte d\'Etawah on va patir una derrota completa i la seva capital, Jaunpur fou ocupada per les forces del Bahlul Shah Lodi. Poc temps despr\xc3\xa9s el fill d\'aquest, Babrak Shah o Barbak Shah, fou nomenat virrei. Aix\xc3\xb2 fou un evident error pol\xc3\xadtic de Bahlul, ja que donava a Barbak el poder suficient per plantar cara al seu germ\xc3\xa0 Sikandar Lodi, designat successor a Delhi. Bahlul tamb\xc3\xa9 va nomenar altres parents a importants c\xc3\xa0rrecs: Alam Lodi a Manikpur, el seu nebot Kala Pahar a Bahraich, Azam Humayun Lodi a Lakhnau i a Kalpi i Khan Jahan Lodi a Badaun; a m\xc3\xa9s Nizam Khan tenia el Panjab i la major part del Doab._NEWLINE_Bahlul va morir el 17 de juliol de 1488 a Mallawal (prop de Saket al costat d\'Aligarh). Fou portat a Delhi i enterrat al Bagh-i Djuh. El va succeir el seu fill Sikandar Lodi.'